Ramaphosa kry bloedneus in hoogste hofPresident Cyril Ramaphosa (Foto: LUCA SOLA / AFP) Pres. Cyril Ramaphosa se aansoek om die verdoemende Phala Phala-verslag onwettig en nietig te laat verklaar, is deur die land se hoogste hof van die hand gewys. “Ramaphosa is nou grondwetlik en polities diep in die moeilikheid,” sê die amptelike opposisieparty kort nadat die uitspraak Woensdag bekend gemaak is. Die Konstitusionele Hof het bevind dat die president nie ŉ saak uitmaak oor waarom die Konstitusionele Hof sy saak regstreeks moet aanhoor, sonder om eers by die laer hof aansoek te doen nie. Die aansoek is gevolglik van die hand gewys. Ramaphosa het in sy aansoek, wat in Desember ter elfder ure ingedien is, gevra dat die artikel 89-paneel van ondersoek na gebeure op Phala Phala se verslag “hersien, onwettig verklaar en tersyde gestel word”. Dié paneel se verdoemende verslag is einde verlede jaar bekend gemaak en het Ramaphosa byna sy presidentskap gekos. Dit nadat daar in die verslag bevind is dat Ramaphosa hom moontlik aan ernstige oortredings en wangedrag skuldig gemaak het toe $4 miljoen in 2020 op sy plaas Phala Phala in Limpopo gesteel is. Die president word daarvan beskuldig dat hy die diefstal probeer geheim hou het. John Steenhuisen, federale leier van die DA, sê nou die parlement “moet die regte ding doen” en voortgaan met ’n ondersoek na die gebeure op Phala Phala. Dit ten spyte daarvan dat Ramaphosa tot president van die ANC herverkies is en die Phala Phala-skandaal oënskynlik ’n stille dood gesterf het.